ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኮሮናቫይረስ፡ ንብዙሓት ዘጣርዕ ዘሎ፡ ኮቪድ ዘምጽኦ ካብ ገዛ ምስራሕ 25 ነሓሰ 2020 ምንጪ ስእሊ, Tara Hudson መግለጺ ስእሊ, ታራ ሁድሶን ካብ ካብቲ ኣብ ገዛ ኮይና ትሰርሓሉ ቤት ጽሕፈታ ኣብ መጀመርታ ሰባት ብሰንኪ ኮቪድ ካብ ቤቶም ክሰርሑ ምስ ጀመሩ ኣብቲ ፈለማ ካብ ሓደጋ መልከፍቲ እኳ ንድሕን ኢሎም እንተተቐበሉዎ ዳሕራይ ግን ምስ ነውሐ ቀጨውጨው ከብሎም ጀሚሩ። ሕጂ ግን ኣብ ብዙሓት ሃገራት ዝርከባ ትካላት ሰራሕተኛታተን ካብ ገገዝኦም ንክሰርሑ ካብ ዝነግራን ተግባራዊ ካብ ዝኸውንን ድሮ ሽዱሽተ ኣዋርሕ ኮይኑ ኣሎ። መዓስ ከም ዝውዳእ'ውን ገና ኣይተፈልጠን። ተራ ሁድሶን፡ "ኣብ ገዛ ኮይንካ ምስራሕ ቅጭ ኣምጺኡለይ" ከም ኣማኻሪት ህዝባዊ ጉዳያት እትሰርሕ ተራ ሁድሶን፡ "ኣብ መጀመርታ [ካብ ገዛኻ ምስራሕ] ጽቡቕ'ዩ ነይሩ፤ ምኽንያቱ ብሓባር ኬንካ ምስራሕ ንሓድሕድና ብኮሮናቫይረስ ክንለኻኸም ባብ ዘርሑ'ዩ ዝብል ስምዒት ነይሩና" ትብል። ተራ ሁድሶን ኣብታ ኣብ ምብራቕ ሎንዶን ሓንቲ መደቀሲት ዘለዋ ገዝኣ ኮይና ምስራሕ እሞ ድማ ንኣዋርሕ ከም ዘጸገማ ትዛረብ። ኣብቲ ንቤት ጽሕፈት ተባሂሉ ዝተሰርሐ መንበርን ጣውላን ዘይብላ ገዝኣ ምሉእ መዓልቲ ኣብ ላፕቶብ ተተኺልካ ምውዓል "ስቓይ'ዩ" ትብል። ብዓል ቤታ እውን ኣብ ገዛ ኮይኑ'ዩ ዝሰርሕ፤ ክልቲኦም ድማ ነታ ኣብ መመገቢ ክፍሊ ዘላ ጣውላ ክጥቀሙላ ይደልዩ ምኽንያቱ ካልእ ኣማራጺ የብሎምን። "ነታ ጣውላ ቀልጢፉ ዝተንሰአ ወይ ኣቐዲሙ ዝተበራበረ'ዩ ዝጥቀመላ። ክልቴና፡ ብዛዕባ ስራሕና ብሕት ኢልና ከነዕልለሉ ዘለና ምስጢራት ኣሎ። ነዚ ከግብር ዝኽእል እኹል ቦታ ግን የብልናን። ኣነ ኣብታ ጠረጴዛ እንተልየ ንሱ ኣብቲ ሳሎን ኣሎ። ኣነ ኣብቲ ሳሎን እንተልየ ከኣ ንሱ ኣብታ ጠረጴዛ ኣሎ" ትብል። ተራ ሁድሶን ብዙሕ ግዜ ኣብ ዓራት ኮፍ ኢላ ከምትሰርሕን እቲ ኩነታት ንሕማም ዓንዲ ሕቆ ከም ዘቃልዓን ትሕብር። "ኣብ ገዛና ንሰርሕ፡ ኣብኣ ንበልዕ፡ ኣብኣ ንዘናጋዕ፡ ኣብኣ ንድቅስ፡ ኦፍ!
